
DESPUES di e impacto cu e noticia tabatin 
riba rednan social rond di e grupo grandi di 
hende cu a paga Clarissa Arrindell nan tick- 
et di entrada p’e concierto di Marco Antonio 
Solis sin cu nan por a drenta, a causa cu tin 
hende a haci denuncia na Recherche. 

Dialuna mainta pa merdia tabatin mas hen- 
de cu a bay Recherche San Nicolas pa haci de- 
nuncia oficial y a base di esaki, autoridadnan 
a dicidi di presenta e denuncia na Ministerio 
Publico. Fiscal a base di esaki a dicidi di duna 
ordo pa detencion. Recherche a invita Clar- 
issa Arrindell pa presenta na Warda di Polis 
San Nicolas. 

Na su yegada na Warda di Polis, a mustr’e 
riba su derechonan y a pasa pa detene. Nan 
ta sospeche di “oplichting”, engaña hende, 
esta tuma nan placa y no cumpli cu loke el 
a priminti. Tur cos ta draai rond di mesanan 
den concierto di Marco Antonio Solis reserva 
pa un grupo grandi di hende cu a entrega e 
pagonan necesario, cu ta casi 70 mil florin. 

E caso aki por tin un rabo largo, si Clarissa 
Arrindell mester papia. E1 a declara publica- 
mente cu ta SIAD a pone beslag tur tur placa 
cu e tabatin den su poder, y como tal no a 
haya oportunidad pa bay regla cuenta. 

Otro informacion cu ta circula ayera ta, cu 
Mando Policial a laga sa caba cu mientras e 
investigacion aki ta siguiendo su curso, cu e 
empresario Steve Hudson lo no haya ningun 
permiso pa ningun actividad mas. 

Consecuentemente ya caba el a anuncia un 
concierto di Pasco cu algun artista conoci di 
Corsou y Aruba, pero si e no haya permiso, 
nifica cu esaki por lo pronto lo keda anula. 

Otro hazaña di Guardacosta, 

E bolbe confisca cargamento grandi di droga 

Pero ningun detencion no a cay 



TE cu ayera nochi, nos no a haya informacion di 
vocero Guardacosta di e hazaña grandi di droga cu 
a keda confisca. 

Si nos a logra papia cu e vocero, Shalick S.J. Clem- 
ent, kende a priminti nos cu unabes na Corsou bek, 
e lo tuma contacto cu nos. 

Informacion cu AWEMainta a haya ta, cu Guard- 
acosta, esta por medio di Groningen a registra 
un caso hopi grandi di droga riba alta mar. Ta ser 
menciona cu ta un hayazgo di alrededor di 3 mil 
kilo di droga y tur e operacion aki a tuma lugar den 
oranan di dialuna madruga. 

Guardacosta a intercepta un boto, cu tabata riba 
alta mar. Pero loke ta straño cu Guardacosta no 
a detene ningun hende, pero si a confisca e carga- 
mento di droga. 


Ni tampoco a confisca e boto. 

Ministerio Publico a ser poni na altura di e proceso 
aki y a duna di conoce pa wanta e cargamento akin 
a Savaneta Kamp, mes unda e ta mas sigur. 

Na opinion di conocedornan, loke ta ser cuestiona 
t’e silencio di e hazaña. 

Normalmente ora cu Guardacosta di Caribe Hulan- 
des ta patruyando den awanan internacional, sem- 
per nan tin personal di husticia Mericano abordo, 
p’asina detene esnan cu nan ta haya abordo di un 
of otro boto. E biaha aki, aparentemente esaki lo no 
tabata e caso. 

Vocero di Guardacosta, Shalick S. J.Clement a pri- 
minti cu den curso di awe e lo bin cu mas informa- 
cion pa nos. 

Pediatra dr. Rafael- Croes di HOH: 

Na Aruba tin awor 26 mucha diabetico tipo 1 

"E ta hopi dificil pe mucha, pero pa nan famia tambe" 



E aña aki e tema pa Dia Mundial 
di Diabetes ta ‘Famia y Diabetes’. 
Den cuadro di esaki a sinta cu dr. 
Louise Rafael- Croes kende t’e pe- 
diatra na Dr. Horacio E. Oduber 
Hospital cu tin bou su encargo 
muchanan na Aruba cu ta diabeti- 
co. E edad di pashentnan cu tin 
sucu ta bahando cada bes, pues 
cada biaha mas mucha ta haya 
nan ta adapta nan bida completa- 
mente pa por sobrevivi. 

Dr. Rafael-Croes ta atende mas 
tanto mucha diabetico tipo 1, en- 
tre 2 cu 14 aña cu ta dependiente 
di insulina pasobra nan mesun 
curpa ta kibra e cel cu ta traha in- 
sulina, pues nada di haber cu es- 
tilo di bida. 

Di e 26 muchanan diabetico tipo 1, 
10 mucha ta riba ‘insuline pomp’. 
Esey kiermen cu tin un hangua 
den nan curpa cu continuamente 
ta suministra nan cu insulina. 

Pues nan no tin cu keda prik nan 
mes. Loke si ta importante t’e ‘self 
management’ na unda nan mes 
mester calcula e cantidad di insu- 
lina cu nan mester haya, dr. Rafa- 
el-Croes a duna di conoce. 

Di e 26 muchanan diabetico tipo 
1, tin 16 mucha cu ta prik 4 bi- 
aha diariamente. Nan ta prik pa 
por haya sa cuanto nan sucu ta y 
duna nan mes insulina. Tur esaki 
ta ‘self management’ tambe. 

Dr. Rafael- Croes ta atendiendo 
actualmente 1 mucha cu ta dia- 
betico tipo 2, cu si ta pa motibo 
di estilo di bida e insulina a bira 


floho y consecuentemente awor ta 
dependiente di insulina. 

E impacto p’e mucha cu tin diabe- 
tes y su famia ta grandi. Na mo- 
mento cu pone un mucha riba in- 
sulina dependiente ta nifica cu pa 
resto di su bida e lo mester prik su 
mes 4 biaha pa dia. E tin cu prik 4 
biaha pa dia, pasobra no tin pilder 
cu ta baha e sucu ey, mirando cu 
acido den e stoma ta destrui e insu- 
lina prome cu e drenta bo sanger. 

E impacto di esey ta hopi grandi, 
pasobra un mucha no ta gusta prik, 
mirando cu e ta haci dolor. Nan ta 
biba un bida cu e sentimento cu 
nan ta nan so paso por ehempel na 
scol nan tin cu bay apart pa prik 
pues e por tin influencia riba nan 
‘self esteem’. 

Consecuentemente por pasa cu 
nan ta nenga di haci’e, nan kier 
snoep extra, pues e sucu por fluc- 
tua masha hopi. 

E aceptacion di e enfermedad por ta 
hopi dificil y yena di stress pa nan. 
P’esey tambe ta manda nan em- 
pleado social, psicologo, tin nurse- 
nan tambe specialisa pa yuda nan 
y asina duna nan un man pa siña 
con pa maneha e malesa aki. 

E ta hopi dificil pa nan, pero pa 
nan famia tambe. Ta purba invo- 
lucra tur hende y loke dr. Rafael- 
Croes ta splica e mucha, e ta splica 
e mayornan pero tambe tur famia 
rond di dje. No ta tur hende ta re- 
alisa e impacto cu e tin riba henter 
e bida di un mucha chikito pues ta 
necesario pa tin un bon ‘support 
system’ rond di e mucha. 

CIFRA oficial nos no tin, pero segun entendi, Gobierno 
ta pagando un 200 mil florin pa luna pa lease e helicop- 
ter. E pago aki ta responsabel? E ta paga bek, pa cual a 
dicidi di lease un helicopter pa Polis net den tempo cu 
situacion financiero ta malo. Pasobra loke nos a haya di 
tende ta, cu ta dura masha tempo, prome cu e helicop- 
ter por lanta buelo, anto ki bal pa tin’e? 
++++++++++++++++++++++ 

Sin duda Avenida of tambe conoci como Watty Vos 
Blvd ta duna tur automobilista e sensacion cu bo no ta 
na Aruba. Kier men e ta un bunita proyecto cu aki aya 
ainda cu su foutnan chiquito. Un cos si Avenida Watty 
Vos a confirma, cu tin demasiado auto na Aruba, cu ta 
motibo cu tin stagnacion aki aya den oranan pik. 
++++++++++++++++++++++ 

For di Cas di Aruba, Chicote a haya informacion cu tin 
un tension grandi den Arubahuis, unda te hasta retiro 
a cay. 

Guilfred Besaril no tin capacidad di maneho y su Direc- 
tor no ta apto p’e funcion. Segun informacion, for di un 
par di siman, tension den Arubahuis a yega su climax. 
Desde cu Besaril a drenta hunto cu su Hefe di campaña 
sr. Ling, cierto empleado ta traha bao tension enorme 
y otro ta chupa pa perhudica colega. Empleadonan no 
gustá, tin cu chupa pa wordo acepta. 
+++++++++++++++++- 1 - 1 -++ 


ESTA FOTO ESTA EN LAS REDES SIN 
COMENTARIOS... 

El de la izquierda es el Chapo 
Guzmán, el de la derecha Pablo 
Escobar y el del medio Evo Morales 



_ 


E duo Besaril y Ling ta desea di wordo trata como Rey y 
Prins. Tin un division enorme bao trahadornan pa mo- 
tibo politico. Tin un persona femenino specifico, kende 
ta resorta directamente bao di e Minister, ta wordo 
menciona como e fuente di tur problema den Aruba- 
huis. 

E situacion di intriga, redo y envidia a yega asina leu, 
cu awor un empleada cu mas di 25 aña di servicio, ta 
den proceso pa wordo retira di trabao. 
++++++++++++++++++++ 

Besaril y Ling no ta capas y ta crea y provoca problema, 
menasa y ta bula cabes di hende bao pretexto falso. 

E modus operandi dictatorial, conoci na Aruba, t’e me- 
sun cu ta wordo usa na Den Haag, unda Besaril ta kere 
e ta doño di Arubahuis y ta biba un bida di luho riba 
cuenta di e pueblo pagador di belasting. Si mester corta 
gasto, cuminsa aki tambe. 
+++++++++++++++++++++++++ 

Parce cu Polis a haña Ady Thijsen bon bebi cu su auto 
den mondi. Polis lo a lague bay ya cu e no tabata corien- 
do. Ley ta bisa si, si bo ta tras e stuur bo ta castigabel. 
Hoo cu lo a haña sa di esaki, a saca un memo p’e Hefe 
di Straatdienst pa investiga e asunto. Hoo lo a haña 
instruccion di Minister Bikker. Ora e investigacion a 
mustra cu ta Ady Thijsen, nan tur a bira muisstil. Nan 
a kere cu tabata un Parlamentario di AVP. 
+++++++++++++++++++++++ 


Sigui na pagina 5 > 

Atrobe tin un Parlamentario ta meti den fraude. No 
cu permiso pa Dominicano, sino cu salario di un entre- 
nador, kende nunca a drenta Aruba. Lo entega keho 
oficial of henter directiva di Comision di Subsidio tin cu 
tuma su retiro. Ken a cobra e placa tur e tempo? 
+++++++++++++++++++++++ 

Nos a recibi e noticia cu e refineria di Surinam, esta 
Staatoil a wordo bendi un parti di su shares cu China 
pa 600 miyon dolar of mas . Na Aruba, despues cu Go- 
bierno a core cu Alvin Koolman, ya dos luna a pasa. Go- 
bierno a anuncia cu lo haci un forensic onderzoek, pero 
no a tende nada mas di dicho investigacion. A anuncia 
cu tin como 25 compania interesa pa tuma e refineria 
di Aruba, pero te awe ningun hende sa kico ta tumando 
lugar. Glenbert Croes hunto cu Patrick Faro a papia di 
Ora Sero, pero awe nan tampoco ta logrando net nada. 
Michael Williams a bisa publicamente cu no por confia 
Glenbert Croes den nada, y awe e ta hayando razon. 
Porfin lo habri e refineria aki bek of ta warda pa CITGO 
keda cla, y manera firma den e ultimo, acuerdo, semper 
portanan ta keda habri pa CITGO. Tristo mes ta cu tin 
mucho gañamento di parti Gobierno. 
++++++++++++++++++++++ 

Topico di siman tabata e cara abao cu algun hende a haya 
di no por a mira Marco Antonio Solis. Esaki ta ora cu bo 
ta confia hende, bo ta haya tipo di palonan asina. Awor ta 
ser bisa dor di Sra. Carnaval cu Fiscus, (belasting) a pone 
beslag ariba e placa. Interesante pa sa ki ora Servicio di 
Belasting a pone dicho beslag. E no por tabata diasabra. 
Anyway, haci denuncia p’e berdad bin ariba. 


+++++++++++-H-H--H-H-H-H-I- 

Sindicalismo na Aruba ta den crisis, manera Gregorio 
Wolff ta señala. Chicote tin cu admiti cu asina ta. E 
unico sindicatonan cu a conoce lider nobo ultimam- 
ente ta SINBA, SADA y SPA. Tur lo demas, tin lider 
pa añas y nan no kier hala un banda pa brinda hoben- 
nan oportunidad. Tin masha dinasouro den sindical- 
ismo na Aruba, loke sigur no ta contribui na ningun 
adelanto. 

++++++++++++++++++++++++ 

Loke mester ser considera un berguenza, ta cu mien- 
tras Aruba tin un Social Crisis Plan, ta - Lisette 
Gomes ta atende cu su fundacion a bin haya infor- 
macion di un famia cu problemanan social hopi serio. 
Pesey mes a pidi prensa nan p’asina denuncia e prob- 
lema social aki publicamente. Ki berguenza! Awor ta 
Lisett Gomes ta pidi yudanza p’e famia, mientras cu 
Social Crisis Plan tin masha placa, pero pa paga hen- 
de cu nan ta sigi nombra den e organisacion aki. 
+++++++++++++++++++++++ 


o pay.aw 

The easy way to pay 


Cumpra, Order, Paga y Manda Placa 
cu bocelular. 


























6 


AWEMainta 


Diaranson, 13 November 2019 



DOCUMENTONAN a cuminsa drenta relaciona 
cu e forma con Gabinete Wever Croes ta 
funcionando y lider di fraccion di AVP, sr. Marlon 
Sneek a mustra cu nan postbusnan a bin haya 
algun documento cu sigur ta importante pa pasa 
riba esakinan. 

“Ora cu mi persona a dirigi algun pregunta na 
Prome Minister si su persona ta na altura di, den 
e caso aki di bufete di su tata, cual ta su bufete 
tambe, ya cu tin documento cu ta mustra cu su 
persona ta share holder den e bufete aki, sigur un 
Prome Minister cu ta papia di transparencia, awe 
nos por mira con su bufete ta strika placa bon di 
diferente departamento y instancianan cu ta cay 
bou di maneho di e Prome Minister. 

Pa nos esaki ta un tristesa ya cu nos a kere cu 
e Prome Minister aki enberdad lo ‘walk su talk’ 
manera cu e mes ta bisa continuamente, bisando 
cu pa su persona integridad ta haci lo corecto hasta 
ora cu ningun hende ta mira, pero nos por mira cu 
esaki no ta tumando lugar cerca su persona. 

Nos ta duda cu na Aruba no tin ningun otro bufete 
di abogado cu lo por atende cu cualkier caso 
pa Gobiemo cu no ta e bufete di Croes-Wever- 
Ruiz, cu lo t’e unico cu por haci e trabou aki pa 
Gobierno. 

Ora cu nos analisa algun di e cobransanan cu nos 
a haya den box tira, pasobra pueblo a cuminsa 
rabia, pueblo no ta acepta e tipo di cosnan aki 
mas, caminda e tipo di documentonan aki ta yega, 
nan ta percura pa nan yega cerca nos tambe. 

Pa coy un specificacion chikito di locual a wordo 
cobra honorario, tin uno cu e fecha di 10 di april 
2018 caminda un cobransa a wordo manda pa 


Parlamentario Marlon Sneek (AVP) 

Bufete di Papa ta 
cobrando pa manda 
whatsapp y manda e-mail 


Gobiemo, relaciona cu consehonan 
huridico cu a wordo duna durante 
di un reunion entre Richard Eman 
di RDA, abogado Anthony Ruiz y 
abogado Hendrik Croes, relaciona cu 
preguntanan cu a wordo haci. 

Loke ta impresionante sin duda t’e 
hecho cu e dos abogadonan aki cu ta 
pertenece na mesun bufete den cual 
Prome Minister ta accionista, t’e 
hecho cu tanto abogado Ruiz como 
abogado Croes a manda cobransa di 
2000 florin p’e reunion cortico aki. 
Esaki ta ehempel chikito di e stapel 
di documentonan cu nos a haya y aki 
tin di haber cu solamente RDA, pero 
tin di tur e otro companianan estatal 
tambe, manera di WEB y Elmar. 

Ta increibel con Prome Minister 
ta bisa cu e no sa di nada y den e 
documentonan ta wordo señala cu nan 
tabatin ‘overleg’ cu Prome Minister 
Evelyn Wever Croes, caminda hasta 
a manda un ‘whatsapp’ y a cobra 
100 florin pa manda esaki pa Prome 
Minister. 

Esaki ta ehempel con ta strika placa 
di pueblo, dor di manda whatsapp, a 
tope den gang y a combersa un rato 
cune, e ta wordo cobra. 

Pues practicamente tur rosea cu 
representantenan di e bufete aki hala, 
pueblo tin cu paga. 

Nos por mira den e documento entre 
otro tambe un mail cu a wordo manda 
pa Gobiemo relaciona cu topico di 
conseho huridico, nan a cobra 175 
florin. 


Papa tin cu strika ya cu esey t’e cos 
di mas importante y pueblo ta wordo 
laga pa su cuenta ya cu te dia di awe 
nos no por mira un proyecto di e 
Gobiemo aki cu realmente pueblo ta 
beneficia di dje. 

Pa nos esaki ta di lamenta pasobra 
awe ainda entre otro, San Nicolas 
ta wardando pa su MFA, caminda a 
wordo bisa cu lo bay pone placa ya 
cu supuestamente e placa a caba. 

Nos a yega di mustra caba cu tanto 
MFA na Noord, MFA na Parandera y 
MFA na Savaneta, a costa un tiki mas 
ya cu mester na traha stacionamento 
adicional, pero Gobierno aki mester 
a pone solamente 200 mil florin mas 
den e pot pa e bario di San Nicolas 
haya su MFA. 

Pero no, tin 200 mil florin mas pa 
manda pa Papa, pero no tin 200 mil 
florin pa pone pa un MFA na San 
Nicolas y pa nos esey ta lamentabel 
sigur ora cu nos mira cu no solamente 
noa traha e edificio di MFA, pero a 
bay over na corta diferente servicio 
loke ta creando incomodidad pa 
pueblo di San Nicolas. 

Esaki t’e gobierno cu ta pretende 
di pone e ser humano central, pero 
constantemente ta pone e ser humano 
un banda y esun cu ta bay central, ta 
Papa, esun cu ta bay central ta mesun 
Prome Minister ya cu ora e bufete 
aki gana placa, na fin di aña e Prome 
Minister aki tambe ta cobra su parti, 
ta cobra su dividendo cu e bufete aki 
ta gana. 

Aruba tabatin un Gobiemo cu tabata 
garantisa prosperidad p’e comunidad 
aki, tabata garatisa proyectonan 
pa un desaroyo di e pais aki y awe 
e unico cos nos por mira ta medida 
tras di medida y nos por mira pakico 
medidanan ta wordo tuma, pasobra e 
placa tin cu bay na bufete di Papa. 


Ta tristo con Gobiemo ta manda e 
unico persona sinta na San Nicolas 
pa duna servicio y kende tabata 
trahando c’un contract, a wordo 
manda cas y laga henter pueblo 
di San Nicolas sin ningun tipo di 
servicio,” Parlamentario Marlon 
Sneek a declara. 

"Boné" tabata haci fastioso na Bestuurskantoor 



DIAMARS mainta Polis a wordo pidi 
na Bestuurskantoor n’e parti cu ta sali 
entre e hotel cu e edificio di Gobierno. 

E motibo tabata cu un homber lo a yega 
eynan y tabata haciendo basta fastioso y 
probablemente esnan paden lo a cansa 
di dje y a yama Polis. 

Bone ta bijnaam di e homber aki cu por 
wordo mira den centro di Playa tin biaha 
na pia y otro biaha riba bicicleta. Kico 
tabata su problema diamars mainta no 
ta conoci. 

Polis cu a yega a papia cune y ta mustra 
cu el a calma y di su mes el a bandona e 
lugar. 

No ta conoci pa cuanto rato of dia e lo 
haci esaki prome cu e dicidi di bolbe. 




FCCA 

I I ienda «li \ i\ icnda 


Aplicacion pa subsidio pa huur 2020 

FCCA kier a recorda bo, pa bin aplica pa subsidio pa huur pa aña 2020 

FCCA Eagle 

Belgiestraat 2 

4 November 2019 te cu 29 November 2019 
8:00 AM pa 11:30 AM y 1:00 PM pa 3:30 PM 

FCCA San Nicolaas 

B.v.d. Veen Zeppenfeldstraat 63 
16 Oktober 2019 te cu 3 December 2019 
8:00 AM pa 11:30 AM y 1:00 PM pa 3:00 PM 

FCCA Sabana Blanco 

Sabana Blanco 66 

16 Oktober 2019 te cu 27 November 2019 
8:00 AM pa 11:30 AM y 1:00 PM pa 3:30 PM 

Pa mas infonnacion tuma contacto cu e departamento di Incasso na 522-3222 


® 0 o o 

Sabana Blanco 66 522-FCCA www.fcca.com info(o)fcca.com 

Been v/d Zeppenfeldstraat 63 
Belgiéstraat 2 

Un conoci banco comercial a ranca negoshi 
y cas di e comerciante sr. Fradl ilegalmente 


Sr. Jeffrey Fradl ta un comerciante na Aruba cu tin aña ta 
dirigi un negoshi den centro di Oranjestad. E ta un di e 
prome comerciantenan cu a introduci e sistema di trivision 
billboardnan na Aruba, na unda por a mira diariamente pa 
añas propagandanan riba su billboard di diferente compania 
comerciante cu ta wordo desplega na final di Caya Grandi 
den Oranjestad. 

For di 2004 sr. Fradl a habri na mesun sitio un di dos 
negoshi cu ta bende tortilla wraps. 

Na inicio di 2010, pa ta exacto riba 26 februari 2010, sr. 
Fradl a encontra su mes diripiente den un situacion hopi 
fastioso cu un banco comercial na Aruba, cual ta Banco 
RBC Roval Bank lArubal N.V. 


E banco aki practicamente a distrui bida di sr. Jeffrey 
Fradl y di su famia por completo. Esaki dor di e forma 
di proceder di e banco aki na unda cu e negoshinan di sr. 
Fradl practicamente a ser ranca di dje di un mala forma. 
For di 2010 sr. Fradl ta den un bataya huridico cu e banco 
aki den Corte p’asina e por recupera su negoshinan bek. 

E bataya ta basa practicamente riba mentira, pasobra e 
banco aki, esta RBC Bank no kier reconoce cu sr. Jeffrey 
Fradl semper a paga su obligashonnan mensual pa cu e 
ultimo préstamo haci na october 2009 y cu tur e interesnan 
stipula semper a wordo paga. 

E banco aki ta basa su mes riba e ponencianan cu sr. Fradl 
desdejanuari 2010 te cujuli 2010 no apaga su obligacionnan 
mensual pa cu e préstamo y tampoco e interesnan stipula. 

Sr. Fradl a trece 4 raport financiero di un register accountant 
renombra na atencion di RBC cu ta indica cu semper el a 
paga tur su obligacionnan pa cu e préstamo y tambe tur e 
interesnan. Y e banco comercial aki, esta RBC Bank no 
kier reconoce cu e contenido di e 4 raport financiero aki ta 
basa riba berdad. E forma con e banco comercial aki, esta 
RBC Bank, a actua tabata contra tur regla di bon conducta 
di un banco y tambe contra tur ley y regla nan stipula den 
Landsverordering toezicht kredietwezen y tambe e Policy 
Paper on Credit Risk Management by virtue of Section 15, 
paragraph 1 of the State Ordinance on the Supervision of 
the Credit System (AB 1998 no. 16) (SOSCS) di Banco 
Central di Aruba. 

Un banco comercial manera RBC Bank, si el a aplica tur e 
reglanan di bon conducta di un banco y e leynan vigente, 
no tabatin e necesidad pa laga e situacion aki termina den 
un forma asina chaotico na unda RBC Bank a pone e cas 
y e negoshi di sr. Fradl pa benta na findishi, cual a resulta 
cu e cas di sr. Fradl a wordo bendi y te cu awe e banco 
comercial aki, esta RBC Bank, ta menasa sr. Fradl pa bende 
su negoshi tambe na findishi. 

Sr. Fradl no por mas cu e situacion cu e ta 
encontra su mes aden y a dicidi di sali afo 
pa trece claridad na pueblo di Aruba kico 
tur e banco aki ta haciendo cu su persona. 

E negoshi di sr. Fradl semper a draai bon 
y te na final cu e negoshi tabata habri, el a 
keda genera placa y ganashi. 

Sr. Jeffrey Fradl a haci, como tur otro 
negociante un prestamo pa inverti den su 
negoshi. Na 1999, 2004 sr. Fradl a haci 
un prestamo chikito na RBC Bank pa un 
periodo di 15 aña. Na 2008 sr. Fradl a dicidi 
cu e ta bay amplia su negoshi y haci’e 
mas grandi, mirando cu e negoshi no por 
acapara tur e clientenan cu e ta ricibi. Aki 
ta unda sr. Fradl a haci un prestamo pa un 
suma considerable. Durante e temporada di 
construccion e negoshi di sr. Fradl mester 
a keda completamente sera. A calcula cu 
e construccion lo termina den un periodo 
di 3 luna. Construccion a cuminsa na 
september 2008 y a ser premira di termina 
na final di november 2008. Sr. Fradl tabatin 
expectativa cu den e luna di december 2008, 
ora cu su negoshi habri bek, e lo recupera 
basta di e inversionnan haci. 

Pa motibo di condicionnan imprevisto 
dor di RBC Bank N.V, construccion di e 
negoshi di sr. Fradl a termina te cu na final 
di januari 2009. E negoshi a keda asina 
pa un periodo di 5 luna sera. Esaki tabata 
un sla duro riba e presupuesto di sr. Fradl, 
mirando cu e negoshi no por a genera 
ningun entrada durante 5 luna y banco no 
a cumpli cu e palabracionnan haci di otorga 
un ‘graceperiod’ na sr. Fradl, na unda e 
ta bay cuminsa paga bek te después cu e 
construcción termina. 

Aki ta unda RBC Bank a hunga su prome 
wega cu sr. Fradl. Esaki a conduci cu ora 
e construcción a finalisa e account di sr. 
Fradl tabata cu un suma considerabel den 
cora, mirando cu tabatin garantia suficiente 
(kredietruimte) pa por cubri esaki. RBC 
Bank a beneficia di esaki, pasobra sr. Fradl 
mester a paga mas di 18% na interes, cual 
interesnan a surpasa e interesnan máximo 
legal den cuadro di un hypotheek cu ta 
10 , 1 %. 

Esaki a pone cu sr. Fradl a será un di 4 
prestamo na februari 2009 cu RBC Bank 
sin cu esaki tabata presupuesta cu a bin cu 
interesnan hopi halto. Dor cu e pagonan 
mensual a aumenta considerablemente 
RBC Bank a propone na sr. Fradl cu e por 
consolida tur e debernan y alaves rebaha e 
gastonan mensual cu un suma di alrededor 
di Afl. 5.000,- pa luna pagando 9% di 
interes. Sr. Fradl a tuma e proposishon aki 
cu 2 man. 

Na october 2009 e contrato nobo di prestamo 
aki cu RBC Bank a drenta na vigor (esaki ta 
8 luna despues cu e negoshi di sr. Fradl a 
habri bek despues di construcción). 


Aki RBC Bank a hunga e di dos y ultimo 
wega cu sr. Jeffrey Fradl. Enbes di baha e 
gastonan bancario pa luna, RBC a subi e 
gastonan di sr. Fradl. 

For 26 october 2009 cu e prestamo nobo aki 
a inicia te cu 1 maart 2010, RBC a debita sr. 
Fradl su cuenta coriente cu Afl. 53.000,- na 
gastonan bancario cual ta Afl. 22.000,- mas 
cu locual RBC Bank a primiti cu e prestamo 
nobo na 9% di interest lo ta. 

Riba un fin di luna diabiema 26 februari 
2010, sr. Fradl ta wordo notifica dor di 2 
supplier di su negoshi cu su chequesnan a 
wordo debolbe dor di RBC Bank. Dia 1 
y 3 maart 2010 sr. Fradl ta ricibi un carta 
di RBC notificando cu: ”e cheque a wordo 
debolbe sin pago pa motibo cu no tin 
suficiente fondo riba e account”. 

Den e cartanan di RBC Bank ta indica cu pa 
motibo cu sr. Fradl no ta pagando interest 
mester paga un suma di Afl. 20.000,- 
den 2 dia. For di 26 october 2009 te cu 1 
maart 2010, despues cu sr. Fradl a paga 
Afl. 53.000,- na gastonan bancario, awor 
RBC Bank ta impone sr. Fradl pa paga Afl. 
20.000,- mas, cual ta sumá Afl. 73.000,- cu 
e mester paga den e prome 4 lunanan. 

E pago aki a wordo exigi, 4 luna despues cu 
RBC a propone sr. Fradl pa consolida tur su 
debenan pa por baha su pagonan mesual cu 
Afl. 5.000,- pa luna na un interes di 9%. E 
rebaho aki mester a sali arededor di un suma 
di Afl. 7.800,- pa luna cu sr. Fradl mester a 
paga na gastonan bancario. E berdad ta pa 
sr. Fradl yega n’e exigencianan di e cartanan 
di 1 y 3 maart 2010 di RBC Bank, sr. Fradl 
mester a paga desde 26 october 2009 te 
cu 1 maart 2010 un suma di un average di 
Afl. 18.250,- pa luna. E suma aki ta mas cu 
dobel di e suma cu RBC Bank a priminti sr. 
Fradl di paga pa luna. 

For di januari 2010 te cu 25 maart 2010, sr. 
Fradl su negoshi a genera un ganashi di Afl. 
19.420,- riba su cuenta bankario na RBC, 
después di a paga un suma di Afl. 53.000,- 
na gastonan bancario cu interes. Esaki a 
resulta den un rebaho di e debe total for di 
26 october 2009 te cu 25 maart 2010 cu Afl. 
33.299,- inclusief e pago di Afl. 53.000 na 
gastonan bancario, lagando un suma di Afl. 
41.315,- di liquidez riba su account riba 25 
maart 2010. 

Na mes momento sr. Fradl kier aclaria cu 
den e 12 luna cu e negoshi a habri bek, for di 
25 februari 2009 (despues di construcción/ 
uitbreiding) te cu 1 maart 2010, el a paga 
un suma total di Afl. 205,115,- na gastonan 
bancario cu interes. Esaki ta i nclusief 
e gastonan bancario di 5 luna cu a ser 

crea dor di RBC Bank dor di no a duna 

un ‘graceperiod’ durante e periodo di 

construcción . . . 

bigui na pagma 9 > 

2 Luna y 21 dia después, esta riba 
15 juni 2010, sr. Fradl ta ricibi un 
carta di RBC Bank cu lo bay over na 
ehecuta su propiedadnan riba 30 juni 
2010 y ta prohibi sr. Fradl entrada na 
RBC Bank N.V.. 

Prome cu yega asina leu, e 
landsverordening toezicht 

kredietwezen y Policiy Papers di 
Centrale Bank Aruba ta exigi un 
banco pa por bay over na ehecuta,un 
negoshi cu un negoshi mester tin 12 
luna consecutivo di atraso den pago 
riba su hypotheek. 

9 Dia despues 24 juni 2010 RBC 
Bank ta pone beslag riba otro entrada 
di sr. Fradl di su di 2 negoshi, cu ta 
un contract di billboard advertising 
na balor di Afl. 190.900,- cual 
tambe ta wordo menciona den raport 
financiero di un register accountant. 
Dia 1 september 2010, después di 
a ehecuta e negoshinan di sr. Fradl 
y a call in e loan, RBC Bank ta 
credita e cuenta coriente di sr. Fradl 
cu un suma di Afl.44.178,-. RBC 
Bank Esaki ta wordo motiba cu e 
interesnan cu sr. Fradl a paga di 
mas entre januari cu fin di juli 2010 
a wordo credita bek riba su cuenta 
coriente. 

10 Luna después, dia 1 juli 2011 
RBC Bank ta pone e cas y negoshi 
di sr. Fradl na findishi. Den un carta 
di 6 juli 2011 RBC Bank a specifica 
e motibo pa ehecuta e negoshi di sr. 
Fradl cual ta cu sr. Fradl no a paga 
interesnan di su préstamo durante 
e periodo di januari 2010 te cu juli 
2010. Esaki no ta berdad y a keda 
prueba tambe den e 4 raportnan 
financiero di sr. Fradl. 

Na otro palabra: Sr. Fradl a paga tur 
interesnan for di januari 2010 te cu 
juli 2010 (y tambe desde october 
2009 te cu december 2009). RBC 
Bank ta debolbe e interesnan paga 
dor di sr. Fradl riba e periodo di 
januari 2010 te cu juli 2010 bek na 1 
september 2010, despues di a ehecuta 
e negoshi di sr. Fradl na augustus 
2010. Y después RBC Bank ta acusa 
sr. Fradl di no a paga interesnan 
durante e periodo di januari 2010 te 
cu juli 2010 y notificando e cu esey 
t’e motibo cu nan a será su negoshi. 

Durante e casonan den Corte RBC 
Bank abav asina leu di acusa sr. Fradl 
cu nunca el a paga su obligacionnan 
bancairo cu interes. Esaki ta abuso 
di marca mayor y actonan ilegal di 
parti di RBC Bank. E berdad ta cu sr. 
Fradl semper a paga tur su gastonan 
bancario desde october 2009 te cu 
juli 2010. Dia 1 september 2010 sr. 
Fradl a laga un saldo di prestamo 


di Afl. 636.362,- cu un suma di Afl. 
47.327,- di liquidez riba e cuenta 
bancario di sr. Fradl. 

Remarcabel ta cu si e interesnan a 
wordo debolbi na sr. Fradl prome cu 
RBC Bank a ehecuta e negoshinan 
di sr. Fradl, e ora ey sr. Fradl lo tin 
mas liquidez ainda riba su cuenta 
coriente cu por a wordo usa pa sigui 
opera su negoshi. RBC Bank nunca 
tabatin un derecho pa yega na un 
executietitel y no tabatin motibo 
tampoco pa blokea su account na 
1 maart 2010 cu consecuencia cu 
RBC Bank cu a usa e beschikbare 
kredietruimte di Afl. 47.327,- pa 
yega na un executietitel. 

Después di a debolbe e interesnan 
na 1 september 2010 e saldo di e 
préstamo a baha te cu Afl. 636.362,- 
. Esey ta trece un liquidez riba e 
cuenta bancario di Afl. 47.327,-. 
Y cu esaki RBC Bank nunca por a 
yega na un executietitel. 

Banda di un liquidez di Afl. 47.327,- 
riba su cuenta bancario, sr. Fradl a 
duna RBC Bank un garantia di Afl. 
971.090,- durante e 12 luna cu e 
negoshi di sr. Fradl a habri bek na 
februari 2009 te na 1 maart 2010. 

Cu e carta di 1 maart 2010 a conduci 
cu RBC Bank a bay cu e liquidez di 
sr. Fradl riba su account incluso cu 
un garantia pa banco di Afl. 971.090. 

Esaki ta -na opinión di sr. Fradl- 
prueba fuerte cu su negoshinan y su 
cas a wordo ranca ilegalmente for di 
dje. 

Den tur 4 raportnan financiero di 
un register accountant ta stipula 
den palabra y cifras cu locual RBC 
Bank ta acusa sr. Fradl di no a paga 
interesnan p’e préstamo di october 
2009, no ta cuadra cu berdad, paso 
sr. Fradl a paga tur interes desde 
october 2009 te cu juli 2010 sin 
laga un interes sin paga y cu sr. 
Fradl tabatin tambe krediet ruimte 
(liquidez) beschikbaar for di 26 
februari 2010 te cu juli 2010 riba su 
cuenta coriente. 

E raportnan financiero a worde treci 
diferente biaha na atencion di RBC 
Bank sin cu RBC Bank a duna oido 
na esaki pa atende cu e caso serio 
aki cu a conduci na seramento di e 
negoshinan di sr. Fradl y benta di su 
cas na findishi y na destrucción di e 
bida di sr. Fradl y di su famia. 

Mirando e ignorancia y e mentiranan 
treci dor di RBC Bank encuanto e 
situacion alarmante y tristo aki cu sr. 
Fradl ta pasando aden y cu sr. Fradl 
tin cu soporta menasa tras di menasa 
for di RBC Bank na unda nan ta 
bolbe menasa sr. Fradl di lo bende 


su negoshi na findishi, no ta keda sr. Fradl nada otro mas pa publica e 
berdad aki den tur media local pa trece dilanti cu cifras y prueba di pago 
di tur e interesnan paga dor di sr. Fradl y pa clarifica tambe cu sr. Fradl 
nunca a keda sin paga su obligacionnan pa cu e préstamo. 

Hunto cu esaki sr. Fradl ta publica tambe e cartanan di RBC Bank basa 
riba mentira cu a conduci na seramento di su negoshinan. Sr. Fradl kier 
logra asina pa alerta pueblo di Aruba riba e practicanan haci dor di RBC 
Bank N.V. cu a percura pa manda su negoshi y su tereno 3 biaha na 
findishi siendo cu RBC Bank N.V. no tabatin ningun executie titel pa 
haci esaki. 

RBC Bank no tabatin ningun derecho pa ley di será e negoshi di sr. 
Fradl ni tampoco pa manda e negoshi y e cas di sr. Fradl pa bende na 
findishi. Sr. Fradl ta remarca cu un banco comercial manera RBC Bank 
mester reconoce 4 raportnan financiero di un registeraccountant cu sr. 
Fradl a trece aden como su defensa. Paso e 4 raportnan financiero tin un 
accountantsverklaring cu ningun instancia na Aruba no por duda di su 
contenidonan y esaki tambe ta stipula den ley, cu ta e Landsverordening 
toezicht kredietwezen. RBC Bank ta bisa -sin duna ningun prueba di esaki- 
cu sr. Fradl nunca a paga e interesnan di su obligacionnan cu e préstamo 
na 2009 y tur 4 raport fianciero di un registeraccountant ta verifica den 
cifras, prueba y palabra cu sr. Fradl semper a paga tur e interesnan di su 
obligacionnan cu e préstamonan haci na RBC Bank Aruba. 

Dia 1 maart 2010 e carta di RBC Bank ta bisa cu sr. Fradl tin un atraso 
na interes y cu mester paga un suma di Afl. 20.000,- den 2 dia. Y di otro 
banda e raportnan di e registeraccountant a bisa cu no tin retraso di interes 
y cu sr. Fradl tin un liquidez di Afl. 41.315,- riba su cuenta corriente riba 
25 maart 2010. 

Sr. Fradl ta finalisa bisando cu e argumentonan di RBC Bank den tur e 
proceso di será su negoshi y den bende su cas na findishi, ta basa riba 
un arugancia y tambe mentira y riba practica ilegal cu a conduci na hopi 
daño na su persona. 

Entrante awe 

Prijs di productonan 
petrolero conoce 
un leve rebaho 



Minister di Finansa, Asunto Economico 
y Cultura ta anuncia cu e prijsnan nobo 
di benta di combustibel entrante 13 di 
november 2019, conoce un leve rebaho, 
después cu ultimo biaha a subi masha 
hopi mes: 

Gasoline unleaded-premium: 203,3 cent p/ 
ltr. (- 1,8 cent); Diesel LS: 177,7 cent p/ltr. 
(- 0,7 cent) y Kerosin: 165,4 cent p/ltr. (- 
0,4 cent) . E prijsnan ta inclui BBO/BAZV/ 
BAVP. 



Ministro encarga cu Salubridad ta anuncia cu entrante 14 november 2019 
durante 14 dia lo tin oportunidad pa un y tur tuma conocemento na 
Departamento di Legislacion yAsunto Huridico, Schotlandstraat 53, 
di un peticion cu a ser haci pa obtene un koffiehuis- y un restaurantvergun- 
ning B pa e parcela J .E. Irausquin Boulevard 47, lokaal G.E permisonan 
aki ta concernie.o. benta di bebida sterki por detal y cuminda pa wordo 
consumi den e parcela. Durante dicho periodo aki tur hende por expresa 
por escrito nan obhecion contra dunamento di e permisonan menciona, 
dirigi na e Ministro encarga cu Salubridad, via intermediacion di Directordi 
Departamento di Legislacion y Asunto Huridico, Schotlandstraat 53. 


DOW ta adaria informacion treci 
den media tocante contractnan 
cu a termina cu algun contratista 



Marlon Croes, Director di DOW ta splica cu DOW pa hopi aña 
ta traha cu contratistanan chikito cu ta duna servicio pa cual 
tin contract firma cu nan. E contract ta specifica diferente 
condicion di trabou manera: kico tin cu wordo haci, kico mes- 
ter cumpli cu ne y con (di banda di e contratista y di banda di 
DOW). 

For di aña pasa DOW a tuma un otro direccion di operacion 
poniendo mas enfoke riba cumplimento di contractnan pa 
cual a papia cu e contratistanan riba e condicionnan cu nan 
mester cumpb cu ne di acuerdo cu nan contract, segun Mar- 
lon Croes. 

Un di esaki ta encera e belasting cu mester paga na Servi- 
cio di Impuesto. Esey a sosode na november 2018 y february 
2019 (cual lamentablemente nan no a reacciona riba dje). 

DOW consecuentemente a inicia cu e procedura di ‘3 strikes 
out’, caminda cu ta manda 1, 2 y 3 carta cu ta nifica cu si no 
cumpli cu e contract firma entre ambos partido, mester a yega 
na enpaso di terminacion di algun di e contractnan aki. 

E ta un situacion fastioso, pero DOW como un departamento 
cu ta traha duro riba e aspecto di integridad y transparencia, 
esaki ta nifica cu e contratista cu ta traha cu DOW tambe 
mester cumpli cu locual ta stipula den e contract. 

Tin gran cantidad di contratista cu a cumpb cu nan contract, 
pero esnan cu no a cumpli lamentablemente mester a termina 
nan contract, Marlon Croes a termina splicando. 

Graduacion di Rosette Hernandez pa Bachelor of Arts 
den Organization, Governance, and Management 



DIA 17 di october ultimo, den Aula di Universidad di Aruba, Rosette 
Hernandez a defende su tesis exitosamente dilanti di e comision di 
graduacion cu tabata consisti di Yolanda Richardson, Eduard Dress- 
cher, Harold Lacle di WEB Aruba y un audiencia mixto di famia y 
studiante. 

Rosette Hernandez a cuminsa OGM na 2014 y el a haci su pasantia 
na WEB ora cu e tabata den Bachelor 3. Esaki a duna Rosette e in- 
spiracion pa haci un investigacion p’e compania estatal. 

Cu aprobacion di e WEB, Rosette a haci un investigacion over di e 
cultura di e organisacion y cultura di diferente grupo organisa den 
e organisacion. 

Ademas di haci su pasantia na WEB, Rosette Hernandez a participa 
den e prome excursion educational pa Washington DC na 2017. Aki 
el a haña mas interes den retonan cu tin di haber cu e maneho di 
awa. 

Rosette Hernandez ta un graduada di EPI unit Sciencia y Tecnolo- 
gia y awor desde dia 17 di october Rosette ta un profesional den e 
area di sciencia di organisacion (organisatiewetenschappen) y ad- 
ministracion publico tambe. 

Universidad di Aruba, particularmente e departamento di ‘Organi- 
zation, Governance and Management’, ta felicita Rosette cu e logro 
aki y ta desea e tur clase di exito pa su futuro carera. Pa mas infor- 
macion riba e estudio OGM, por bishita e pagina di web di Univer- 
sidad di Aruba na http://www.ua.aw/OGM v e pagina di Facebook 
cual ta https://www.facebook.com/pages/University-of-Aruba-OGM- 
Organization-Governance-Management-FAS/ 

RECORDATORIO 


Ultimo dia pa paga factura di coriente 
pa e luna di september 2019 ta: 


DIAHUEBS -14 di november 2019 


POR HACI PAGO NA: 

• Tur Banco Comercial 

• Tur MFA 

• WEB Aruba N.V. 

• N.V. ELMAR 


EVITA PARA DEN FILA LARGO Y 

PAGA ONLINE 


Por fabor menciona e number c 
cuenta cu ta aparece riba e 
factura di coriente como 
descripcion di pago. 


ELMAR 



523 7100 I customerservice@elmar.aw 

Mike Eman: 

"Den e scol di AVP bo no ta siña vengansa ,/ 


DURANTE di e protesta di contratistanan chikito 
y pueblo cu a bin para cu nan, e lider di AVP, Mike 
Eman, a mustra claramente e motibo di e decisionnan 
di persecucion politico di Gobierno di MEPORED y for 
di cua sentimiento e decisionnan aki ta sali. 

Mike Eman a mustra riba e diferencia entre AVP y otro 
partidonan y na e decisionnan di Minister Otmar Odu- 
ber. 

Mike Eman: “Den nos scol e no a siña e venganza aki! 
E1 a drenta un scol di venganza y e ta siguiendo e liña 
di e scol di venganza aki, cu e mes un tempo tabata 
victima di dje. 

Mi ta lamenta cu el a adopta e mesun practicanan aki 
di un partido cu tin hopi aña caba ta biba a base di per- 
secucion politico. E meta ta pa purba neutralisa e opo- 
nentenan politico, p’asina nan keda mas aña na poder 
p’asina nan tin mas beneficio propio pa nan mes y es- 
nan rond di nan. 

Tur esnan den Gobierno actual ta sigui e mes un liña di 
partido MEP. E liña di odio, venganza y persegui hende 
cu no ta di nan color politico. 

Den Playa Pabou nos a wak con leu e odio aki por yega. 
Pesey tin un caya cu yama Alo Tromp, caminda un ho- 
ben di 15 aña a bira victima di e tipo di persecucion y 
violencia politico aki di e mesun partido.“ 

Cu esaki Mlke Eman a distingui AVP di e otro parti- 
donan cu ta forma e Gobierno actual di Aruba y di e 
pensamento cu ta reina den e Gobierno actual. Esta cu 
tumamento di venganza politico ta algo normal den po- 
litica of di Gobierno. Na un banda bo tin e pensamento 
cu ta biba y forma e base di tur decision y accion di AVP, 
esta cu tur hende den e pais aki tin e mesun derecho y 
mester wordo trata cu e mesun respet y mester haya e 
mesun oportunidadnan cu tur otro ciudadano. 

Cu niun hende tin mag di wordo persigui pa su opin- 
ion y simpatia politico, pasobra cada ciudadano tin e 
derecho pa libremente scoge, afilia y traha activamente 
pa un of otro partido. Basta e haci esaki cu e mes un 
respet p’e derecho ey cu cada otro hende tin! 



CRITICA 

AVP a wordo critica na mas cu un oportunidad p’e for- 
ma di pensa aki. AVP a y ainda ta wordo critica pa 
acepta critica, ofensa, gañamento, insinceridad di hen- 
denan cu a hasta haya trabou bou di Gobierno di AVP 
y cu ta traha den departamentonan di Gobierno. 

Un bon ehempel t’e hendenan cu a haya trabou pa man- 
tene limpiesa cant’i caminda bou Gobierno di MEP. Tin 
di nan a haya e contract net prome cu MEP a bandona 
Gobierno. 

Ora AVP a sinta no a kita of bibra contract di niun di e 
simpatisantenan di MEP. A hasta alarga nan contract 
ora esaki a caba. A haci esaki aunke algun di e mesun 
contratistanan aki tabata bay radio y television pa crit- 
ica y ofende miembronan di AVP. Tin di nan a hasta 
participa den protestanan violento contra Gobierno di 
AVP. Pero nunca a mishi cu niun di nan. 

E splicacion di Mike Eman ta simpel y corecto: “Nan 
tin e mes un derecho cu cualkier otro pa haya tra- 
bou. Nan tambe tin famia cu mester tene cuenta 
cun’e.” 

Asina Mike Eman a pone loke t’e pensamanto di par- 
tido den practica. Esta di no persigui niun hende of 
busca escusa pa kita trabou di hende djis pa venganza 
di politca partidista! Esaki ta un standard y nivel di 
politica madura y di respet pa derecho di tur ciudadano 
cu otro partidonan ta profesa cu boca, pero ta practica 
lo contrario. 

Drs. Marisol Lopez-Tromp (POR) 

Reunion hopi fructifero cu miembronan di Parlamento Hubenil 


E siman aki e Comision Fiho di Parlamento 
di Asunto Social, Famia, Cuido pa nos Gran- 
dinan y Hubentud tabatin e placer di ricibi 
miembronan di Parlamento Hubenil. 
Presidente di e Comision Fiho, drs. Marisol 
Lopez-Tromp a invita e miembronan di Parla- 
mento Hubenil pa intercambia di pensamento 
riba e temanan di asunto social, famia, cuido 
pa nos grandinan y tambe hubentud. 

Esnan di Parlamento Hubenil cu tabata pre- 
sente ta Leonardo Figaroa, Giovanna Carisal 
y Dominique Lopez, cu ta miembronan di di- 
rectiva tambe. 

Lopez-Tromp a indica cu e reunion tabata uno 
extenso y den bon cooperacion cu otro unda a 
sobresali e importancia di e temanan aki y con 
hopi atencion nos hobennan cu den futuro lo 

t’e lidernan di nos pais tin pa nan. 

E Parlamentario ta sinti su mes hopi orguyoso 
di mira con un fundacion manera Parlamento 
Hubenil cu a wordo lanta na 2003, tempo cu e 
mes tabata Minister, a desaroya na un manera 
asina positivo y ta sigui concientisa nos hoben- 
nan riba tur loke ta sosode rond di nan. 

Nan ta un plataforma hubenil cu ta crea un 
forma nobo di liderasgo, ta desaroya y promove 
e proceso democratico entre nos hubentud. 
Igualmente ta duna atencion n’e cultura di de- 
bate, ta promove participacion y ta yuda nos 
hobennan tin mas confiansa den nan mes. 

Marisol Lopez-Tromp ta finalisa bisando cu e 
ta spera cu e tipo di reunionnan aki por sigui 
tuma lugar unda tanto e Parlamentarionan 
‘grandi’ como e Parlamentarionan Hubenil por 
comparti nan opinionnan, puntonan di bista, 
preocupacion, sugerencia y visionnan cu otro 
y asina logra un mihor bienestar pa nos isla. 




CASINO AND SHOPS 


Serving our guests for over 30 years, Alhambra Casino is the leader in providing 
excellent customer service and invites qualified applicants to join our team. 
Alhambra Casino crewmembers enjoy competitive pay and a fun work environment. 

We are accepting applications for the following positions: 

Part-Time Drop and Count Team 

(22 hours per week) 

Job Requirements: 

• High school graduate or equivafent. 

• Able to operate the currency counting equipment. 

• Able to adapt to long hours in a dosed environment. 

• Computerskills(Excel) 

• Able to handle pressure 

• Excellent communication skills 

• Fluent in English, Dutch, Spanish, (Papiamento) 

• Must have a Dutch Passport 

• Must bring a Good conduct proof. 

WeOffer: 

• Pleasant work environment 

• Attractive salary 


Appty in person from Monday through Friday at the Human Resources Office, 
from 9:00 a.m. -1:00 p.m. or email: J.Geerman@divisino.com 

Valid Government 10 required. 

* You wtli be required to take a drug test, before being hired’ 

Only Arubans should apply. 

Ex lider sindical, Gregorio Wolff ta bolbe mustra cu 

Sra. Magaly Brite ya 
tin mas cu 19 aña como 
lider máximo di SEPPA 

Esaki no ta saludable pa un sindicato drechi 


FOR di final di maart 2000, sra. Magaly 
Brito ta funcionando como e lider 
máximo den SEPPA. Den e temponan 
aki cu nos ta yama modemo, bo ta haya 
esaki solamente den organisacionnan 
sindical hopi autoritario, cu un tendencia 
dictatorial, unda e poder ta keda cerca un 
persona y democracia ta ser degrada. 
Unda defacto t’e lider ta dicidi tur cos, 
pues unda e lider ta ser yama dictador. 
Esaki t’e caso ora e órgano di control 
no ta existi, pues no tin supervisión, ni 
control, segun Gregorio Wolff, ex lider di 
SEPPA. 

Na varios pais Latino-Americano den 
e periodo di dictaduranan militar, siglo 
pasa den añanan 70, 80 y 90 bo tabata 
topa lideman sindical despotico cu 
docenas di añanan na mando y kendenan 
sigur tabatin e apoyo di e militarnan na 
mando. 

Otro caracteristicanan, ora un lider pasa 
10 pa 12 aña como lider di un organización 
ta cu e persona, den mayoria di caso ta 
tuma como normal actitudnan autoritario 
y negativo. 

Tur caminda na mundo, den paisnan 
drechi, tin reglanan no-scirbi cu e forma 
realistico, pa lideman máximo eherce 
nan trabao ta mara na periodonan. 

l.Ora bo tuma un función nobo, como 
persona yen di entusiasmo pa eherce e 
función e prome añanan (3 pa 5), bo ta 
haci lo máximo pa siña e trabao (periodo 
di aprentice). On the job y cu otro 
formacionnan bo ta prepara bo mes pa 
eherce e función den e mihor forma. 

2. Despues tin e periodo (± 5 aña) cu 
tur dinamismo bo ta duna lo máximo 
n’e organización, pa haci e trabao 
corectamente. 

3. Despues di 10 aña ta bin e periodo di 
“Free Wheel”; a) Bo ta tuma tur cos mas 
suave; 

b) Poco a poco e dinamismo ta cayendo; 

c) Preparación no ta necesario mas,. 


Después di 14 pa 15 aña ta bin otro 
periodo unda: a) Ta aparece e fenómeno 
cu yama flohera, ta yega trabao laat, ta 
traha 3 of 4 ora so; 

b) Ta haci su entrada e papiamento cu ta 
bira algo sin fin (telele) y sin bisa mucho 
cos; 

c) E mentalidad pa maniobra, pa 
manipula, pa dicta ta drentando mas y 
mas. 

d) E ta stomp af, e no tin mucho interés 
mas, e ta bira sin gevoel y mas cosnan 
negativo. 

e) E ta tuma actitudnan negativo, 
autoritario y hasta dictatorial, 

Segun Gregorio Wolff, mas largo e periodo 
aki dura, mas atrás e organización ta bay 
y igualmente e persona(nan) envolvi, 
maske nan mes no ta conciente di esaki. 

SEPPA 

Den SEPPA tin un silencio “mahos” riba 
eleccion for di después di e congreso 
anual di 2013. 

Den e congreso anual di 2016 mester 
tabatin elección, tambe na 2019 cu ta 
cabando. Miembronan no a wordo avisa 
pa bay vota, tampoco no por lesa den e 
unico revistanan di SEPPA, na final di 
2016, 2017 y 2018 algo cu ta scirbi cu a 
tene elección of ta bin eleccion. 

Pakico silencio mahos? 

Pasobra elección t’e parti mas importante 
den un democracia y e silencio ta aparenta 
cu democracia no ta e caso mas. 

Loke ta importante tambe ta dunamento 
di información, miembronan ta carece di 
información riba asuntonan importante, 
p.e. awendia cu e problema di indexering 
no tin reunión general yama cu 
miembronan, segun Wolff. 

Tambe falta e información cu tur miembro 
mester ricibi ta kendenan actualmente 
ta forma parti di e Comité Ehecutivo, 
kendenan tin e maneho den SEPPA y 
kendenan ta miembronan di directiva, 
cual t’e órgano pa supervisa y controla e 
maneho di Comité Ehecutivo. 



Tambe ki tempo tin elecion den SEPPA? 
Puntra cualkier miembro, e no sa. 
Integridad t’e alma di democracia dentro 
di un sindicato. Esaki no t’e caso mas den 
SEPPA. 

Opinion di Gregorio Wolff ta cu 
ningun miembro di SEPPA kier esaki 
pa su sindicato. 

TACTICA MACABRO 

Un táctica macabro pa no duna formación 
durante e ultimo añanan. Comité 
Ehecutivo den SEPPA e ultimo añanan 
no a duna ningun sorto di formación. 
Preparación y formación t’asina 
importante pa trece lideman nobo, 
pues prepara e generación di relevo. 
E hecho pa no trece preparacionnan y ni 
formación pa lideman nobo por ser mira 
como un táctica macabro y sigur p’e 
función di Secretario General. 

Dor di no tin lideman nobo forma, hopi lo 
bisa inconcientemente pa laga e lidernan 
anticua mes keda, segun Wolff. 

Pero con cu wak’e, pa miembro y 
delegadonan conciente, un lider nobo ta 
hopi mihor cu un lider cu ya tin mas cu 
19 aña den e función. 

Teniendo na cuenta tambe cu un persona 
cu mas di 19 aña como lider sindical, 
ya no tin e dinamismo mas, su flohera 
ta aumentando cada dia mas y mas, 
igualmente e mentalidad pa maniobra, pa 
manipula, pa ta autoritario y hasta dicta. 
Pues den tur sentido un lider nobo pa 
SEPPA t’e mihor solucion. Miembro y 
delegadonan mester discuti e asunto aki 
na serio y tuma e mihor desicionnan. 
Tambe awor ta tumo na millinnialnan y 
esnan bao 46 aña den SEPPA pa tuma e 
dirigencia. 







Diaranson, 13 November 2019 


AWEMainta 


15 


Artista di Hong Kong Karen Cheung 

den Aruba Art Fair 2019 

Contando su storia di su añanan hubenil na Hong Kong y Aruba 


KAREN Cheung ta un artista auto- 
didactico ubica na Hong Kong, kende 
ta specialisa den pintamento cu inkt 
cu pen cu temanan di biahamento y 
topiconan cultural. 

Su creacionnan di arte y su imagen 
di arte ‘Karen Aruba Art’, a haya ins- 
piracion for di e añanan di su infan- 
cia na Aruba na unda el a pasa cu su 
wela den añanan 1980. 

Debi n’e hecho di a dividi su bida entre 
dos lugarnan completamente diferen- 
te, esta Hong Kong y Aruba, Karen ta 
duna un perspectiva unico riba bida y 
e balornan conhunto den e comunidad 
local. 



E aña aki na april e artista a debu- 
ta cu su prome exposicion su so (‘Solo 
Exihibition’) na Hong Kong, cu e tema 
di su storia interesante di su infancia 
na Hong Kong y Aruba. 

E 6 piesanan di arte lo ser entrega di 
Hong Kong pa Aruba pa ser exponi 
den ‘Aruba Art Fair 2019’. 

Bida na Hong Kong y e bunita isla 
Caribense di Aruba no por ta mas di- 
ferente. E piesanan di arte di Karen 


ta encapara e discubrimento di e spi- 
rito, actitud y actividadnan entre ser 
humano, con nan ta maneha nan bida 
y simultaneamente mantene un rela- 
cion harmonioso den nan sociedad, no 
importa ken nan ta. 

Su ilustrtacion ta revela e estilo hu- 
milde di biba entre hende na Aruba: 
perseverancia, colaborativo y uni. 

Aña pasa na december, Karen a re- 
gresa Aruba y a combersa cu varios 
persona Chines riba nos isla. Karen 
a bishita su scol primario y e restau- 
rant cu tabata pertenece na su wela 
na Dakota. 

Tambe el a entrevista algun miembro 
di e ‘Aruba New China Club Associa- 
tion’, e propietario di un supermer- 
cado y di un hardware store, p’asina 
trata di engrandece e comprondemen- 
to intimo di e comunidad Chines cu ta 
biba aki. 

Na april el a lansa su prome solo ex- 
posicion na Hong Kong, cual a genera 
hopi atencion den medionan di comu- 
nicacion. 

Uzando colonan atractivo combina cu 
scenarionan bunita, su ilustracionan 
ta capta storianan local distintivo y 
alabes ta mustra su amor p’e isla feliz 
aki. 

“Mi wela y mi omo a establece hopi aña 
pasa na Aruba. Mi a biba na Aruba pa 
1 aña, dia mi tabata mucha chikito. 
Awendia mi ta biaha fo’i Hong Kong 
pa Aruba, aunke e biaha ta largo. Mi 
ta stima e isla chikito aki, un mundo. 
E balornan di Aruba keto bay ta in- 
fluencia mi pintamento awendia. P’e 
motibo aki mi imagen di arte, ‘Karen 
Aruba Art’, ta comparti e balornan 
den relacion cu felicidad, paz y har- 
monia”, Karen ta relata. 


Tin poco famia procedente di Hong 
Kong ta biba na Aruba. Pa prome 
biaha e artista di Hong Kong, Karen 
Cheung, lo expone piesanan di arte cu 
ta ilustra un cantidad di Aruba su bu- 
nitesa riba escenarionan den Aruba 
Art Fair 2019, cual ta tuma lugar dia- 
nan 22-24 november na San Nicolas. 
Tur piesanan di arte ta na benta. 
Aruba Art Fair 2019, lo ta den e caya- 
nan di San Nicolas, november 22, 23, 
y 24, 2019. Cuminsando tur anochi pa 
7 or na unda arte, musica, baile, y mas 
di 150 artista lo trece nan arte den un 
manera unico. 2019 lo marca asina e 
apertura p’e di prome lustro na 2020 
cu ta culmina den e remodernisacion 
di Hooiberg na unda e 600 trapinan lo 
haya diseñonan di tur parti di mundo 
pa completa e obra di mas grandi di 
Mosaik den Caribe. 



Partners di Aruba Art Fair 2019, cu 
ta haci e explosion di Arte posibel ta 
Aruba Tourism Authority Sui Gene- 
ris, Kooyman Aruba, Departamento 
di Cultura Aruba, AIB, UNOCA, Divi 
Resorts, La Cabana Beach Resorts, 
Amigo Car Rental, y Yara Heavy 
Equipment. 

Pa mas informacion bishita nos web- 
site www. arub artfair. com of yama via 
telefon 584-2424 oficina di ArtisA. 

Simcm di implcmte coclear (Cl) na Aruba 



DEN luna di october 2019 a tuma lugar e Siman 
di Implante Cochlear na Aruba, durante cual 2 
mucha y un adulto a haya nan CI (implante co- 
clear). 

Un aparato electronico cu ta haci posibel pa un 
persona sordo scucha mediante impulsonan elec- 
tronico. 

Muchanan cu nace completamente sordo por 
haya un CI ya cu edad di 1 aña, haciendo posibel 
pa nan siña scucha, papia y compronde nan idi- 
oma materno. 

E aparato ta consisti di un mini implante den 
cocolishi (coclear) di orea y un aparato externo 
pa uso na orea. 

Desde 2012 ta posibel na Aruba pa haya un CI, 
cu cooperacion di FEPO y ‘Aruba Hearing Insti- 
tute’ di dr. Cabenda cu colaboracion di profesor 
dr. Stokroos, cabezante di seccion KNO na Cen- 
tro Medico Universitario di Utrecht, Hulanda, 
conhuntamente cu sr. Lucas Lehning, manager 
regional di ‘Med-El’, e compania productor di CI. 

E dos specialistanan aki ta bin Aruba tur aña pa 
sostene e Cl-team di Aruba durante operacion 
como tambe pa duna cursonan y workshops. 

E aña aki e Siman di Implante Coclear tabata 
extra special, ya cu el a co-incidi cu apertura di 
‘Scol Scucha Nos’ un scol specialmente pa mucha 
cu CI y muchanan cu perdida severo di oido den 
localidad nobo na Emmaschool, Ayo. 

Maestronan di Emmaschool y di Scol Scucha Nos 
a haya un presentacion special tambe encuanto 
mucha cu CI. 

Un sorpresa hopi grato y util di e compania Med- 
E1 tabata e donacion na tur mucha di Scol Scu- 
cha Nos di un ‘solo-device’, un aparato special pa 
yuda e mucha tende stem di juffrouw mas cla 
den klas, facilitando asina su captacion di infor- 
macion verbal. Pues sigur-sigur na bienestar di e 
desaroyo educativo di nos muchanan cu perdida 
di oido. 































Diaranson, 13 November 2019 


AWEMainta 


17 


Lo vigila calidad di trabou cu FCCA ta bay inicia pronto mas di cerca 


Mcrnera aña 2020 habri lo percura p'e caminda 
di Kammerlingh Onnestraat wordo drecha 


DIRECTOR di DOW, sr. Marlon Croes a splica riba Pa por restaura esaki y trece den e estado bon manera 

e trabounan eherci algun luna atras dor di FCCA cu mester ta. 
ta encera excavacion pa riooleering for di Tanki Leen- 

dert/Sero Patrishi bin direccion Kammerlingh Onnes- Pues comunidad por spera cu manera cu aña habri 
traat y e proceso con e caminda a sak haciendo cu e lo percura pa restaura e caminda den e estado bon 
caminda ta den mal estado. manera e mester ta. 


DOW den colaboracion cu 
FCCA y Wegenbouw cu a 
haci e trabou pa nan, a yega 
na acuerdo pa drecha e tra- 
bou aki. Considerando cu ta 
drentando fin di aña caba, a 
opta pa haci esaki mane- 
ra cu aña 2020 
habri. 


anda di esaki FCCA tin un liña di riooleering pa tira 
den area di Tanki Leendert patras di Stern cual ta 
un proyecto grandi, pa cual lo tira liña te na Sero 
Patrishi pa conecta cu e sistema existente. 

DOW a otorga e permisionan pa nan por realisa e 
trabou aki, pero den e caso aki lo vigila e calidad 
di trabou mas di cerca pa evita cu ora di cere bek, 
ta tuma lugar locual cu a sosode den e caso an- 
terior. 



Registra awo! 

Manda bo e-mail na noticia@awemainta.com 

Ridbi AWEMainta tur dia den bo inbox 


www.awemainta.com a ¥ www.facebook.com/awemainta 583-1400 á 583-1444 


— 

DIALUNA atardi 
pa mas o menos 5:20, 
Polis a bay dilanti 
Misa na Playa, pa 
un pelea andando. 

Segun nos por a 
compronde e dos 
hombernan cu a 
bringa tabata bebi- 
endo hunto eybanda 
mes. 

Dado momento pa 
motibonan desconoci 
pelea a start. 

Na yegada di Polis, 
un di nan ya a ban- 
dona e sitio, mien- 
tras e otro cu a keda 
Polis a detene. 

Na momento di de- 
tencion e tension 
tambe a manera 
subi n’e sitio, pero 
asina mes tur cos a 
caba trankil. 

Pa motibo cu un motociclista 
tabata haci desordo Polis a detene 




DIADOMINGO anochi den Bushira tabatin un 
motociclista causando bastante desordo y treciendo 
peliger pa su mes y otronan. 

Polis aparentemente e momento eynan lo no por a 
actua, pero, un rato despues a haye para na un su- 
permercado y a bay atende cune riba su comportacion. 
Polis a puntre pa su documentonan y e no por a mus- 
tra ningun papel. E1 a wordo deteni pa motibo cu e no 
tin rijbewijs tampoco. Transportwagen a wordo pidi y 
a hibe warda. 


Anochi di Informacion 
na Colegio EPI 

MANAGEMENT-TEAM di Unidad 
Ciencia y Tecnologia di Colegio EPI ta in- 
vita mayornan di nan studiantenan den 
semester 1 y semester 3 pa un anochi di 
informacion unda cu mayornan lo tin e 
oportunidad pa papia cu e mentor di nan 
yiu(nan) tocante su(nan) resultado(nan). 
Esaki lo tuma lugar diahuebs 14 di novem- 
ber 2019 di 6:30’or p.m. pa 8:30’or p.m. na 
Unidad Ciencia y Tecnologia. 
Management-Team di Unidad Ciencia y 
Tecnologia ta spera cu mayornan lo haci 
uzo di e oportunidad aki p’asina pone 
nan mes na altura di e progreso di nan 
yiu(nan). 

Dama a perde control cu su 
vehiculo riba caminda di Sabana Liber 





DIAMARS madruga Polis a bay riba e 
caminda di Sabana Liber, unda un auto a 
drenta mondi. 

Na yegada berdad, Polis a topa cu un Hyun- 
dai Accent medio hinca den mondi. 

Na stuur di e vehiculo tabata un dama. Se- 
gun su version e lo a slip riba e tera cu ta 
keda riba caminda despues di yobida. 

DOW mester ta alerto cu e cos aki y mesora 
manera ta posibel lante, paso ta peliger so 
e ta crea riba caminda. E biaha aki ningun 
hende a resulta herida. 



SIKTONISA TUR MERDIA, 
P| RADIO GALACTICA 99.9 

k<i PA SCUCHA NOTICIA PRESENTA PA 


VICTOR (TOKO) WINKLAAR, 
ALEXA WERLEMAN Y SIMON ARENDS. 

Minister Dangui Oduber: 

A duna inicio n'e proyecto di lusnan 
LED pa veld Pirata na Angochi 



,T & :19S 




DIALUNA atardi Minister di Deporte sr. Dangui Odu- 
ber a bishita veld Pirata na Angochi pa duna e club di 
Independiente Porto Caravel e bon noticia cu pronto e 
veld lo haya lusnan LED. Veld Pirata no tin iluminacion 
adecuado pa practica e deporte di futbol y pesey esaki ta 
sumamente necesario. 

Pa realisa e iluminacion, veld Pirata lo bay conoce 
trabounan di infrastructura riba e parti di electricidad 
prome y despues lo instala e lusnan. 

E trabounan aki ta bay wordo realisa cu fondonan di 
“maatschappelijke bijdrage”. Independiente Porto Cara- 
vel no ta un ekipo desconoci den futbol na Aruba, den 
pasado nan tabata den division di honor y na un ocacion 
a sali na tercer lugar. 

Veld Pirata t’e di 4 veld na Aruba bou di proyecto di luz 
LED pa veldnan cu lo haya iluminacion. Ya caba veld di 
Kudawecha y Flatstone a ricibi nan Luz LED nobo, veld 
di SC United tambe t’e otro cu ta den proceso pa haya 
luz LED nobo. 

Deporte ta un instrumento importante pa nos pais. E ta 
percura pa e.o. un bida mas saludabel, tanto fisico como 
mental, e ta tene hobennan leu di delincuencia y ta siña 
nan disciplina. Sin deporte, un nacion no tin bida. P’e 
motibonan aki, Minister Dangui Oduber ta haya impor- 
tante pa deporte na Aruba haya e atencion debido. 
Minister Dangui Oduber ta sigui cumpli apesar cu e fon- 
donan pa deporte ta hopi limita, asina mes a haci hopi 
pa deporte. Apesar cu deporte ta secuestra p;e cartel di 
lotto na un manera creativo ta yudando den deporte. 

E mandatario a menciona cu a yuda diferente club cu 
material, airco y iluminacion. Intencion ta pa poco poco 
drecha den tur bario caminda tin necesidad pa cu de- 
porte. 

Minister Oduber kier a felicita e dirigente y e hungador- 
nan di Independiente Porto Caravel cu pronto lo tin nan 
lusnan nobo y desea nan tur clase di exito den Division 
di Honor. 

Tropical Bottling Co. y Patrón Tequila contento di aporta 

Hungadorncm local di poker tambe por 
participa den ## World Series Poker Aruba" 


THE Casino hunto cu Island Gaming ta organisa 
“World Series Poker Aruba” entre dia 14 pa 24 di no- 
vember na Hilton Aruba Caribbean Resorts & Casino. 
E evento aki ta masha grandi p’e isla. 

The Casino ta gradici Tropical Bottling Co. pa nan sos- 
ten p’e torneo y di yuda n’esaki, asina Jaromir Petro- 
nilla, Sales & Marketing di The Casino Hilton, a ex- 
presa. 

E torneo lo cuminsa dia 14 di november y tur hende lo- 
cal ta bon-bini. E evento ta pa hungadonan profesional 
di poker, pero e ta algo cu hungadonan local di poker 
tambe por participa na dje. 

Ta spera entre 165 pa 350 turista, kendenan ta hunga- 
do hunto cu nan famia y esaki lo ta un impacto grandi 
p’e turismo di Aruba den e periodo aki. Por compara e 
World Series Poker como e Copa Nacional di Futbol, 
pero den e mundo di poker. Lo bay tin 10 renchi di 
poker cual t’e premionan p’e ganadornan. 

Lo bay tin 10 evento di cual 1 di nan lo t’e evento prin- 
cipal. Esaki lo ta dia 21 di november y The Casino ta 
garantisa un premio di 250 mil dolar. A pone esaki pa 
atrae e hungadornan profesional di poker. E entrada 
di participacion n’e evento ta 1700 dolar. 

Tropical Bottling Co. ta contento di patrocina e prome 
torneo di poker hunto cu Patrón Tequila. Na luna di 
april ultimo a anuncia cu Tropical Bottling Co. t’e dis- 
tribuidor oficial di e marca aki. 

Patron lo showcase e torneo cuminsando dia 14 te cu 
24 di november na The Casino Hilton. Esaki t’e prome 
torneo di poker cu ta tumando lugar na Aruba, Tropi- 
cal Bottling Co. ta sinti su mes hopi exita. 

Lizzi Arendsz, representante di marketing p’e portfo- 
lio di Bacardi, a splica cu e “Tear players final” dia 21 
di november t’e evento mas grandi cu un cuart miyon 
dolar na premio. The Casino y Tropical Bottling Co. ta 
invita tur hende pa presencia e torneo den e ballroom, 
pero tambe tur dia den e casino lo tin weganan live di 
poker pa gana placa cash. 

Beach Tennis Aruba Open Beach Tennis 2019, 

resultado Categoria Singles 

TUR cu pasa riba LG Smith 
Boulevard e weekend tras di 
lomba, por a tuma nota di un 
arena, traha for di nada, riba 
un tereno cu tabata comple- 
tamente bashi, cu awor a 
converti su mes den un cen- 
tro pa haci e deporte di Beach 
Tennis, te cu otro siman dia- 
domingo, dia 17 november 
2019. 

Aruba Open Beach Tennis 
a start diasabra ultimo y e 
prome categoria cu a tuma 
lugar t’esun di singles. E cat- 
egoria aki, ta wordo hunga 
den diferente nivel: U16, 

Beginners, Intermediate y Advanced. 


Aki ta sigui algun di e resultadonan: 


I -evel 

Gender 

1 st Place 

2nd Place 

Bovs 16IJ 

Male 

Santiaeo Ramirez tVENJ 

Carlos Jesus Fernandez da Silva 

TVENT 

Bovs 16TJ 

Female 

Kvra v.d. Meer tATJAT 

Alexandra Camacaro TVENT 

Beginners 

Male 

Fabio Garcia TBRAT 

Luc Janssen (NED) 

Bemnners 

Female 

Krishna Alvarez tATJAT 

Joke Hertogen TGERT 

Tntermediate 

Male 

Enio Bozzano TBRAT 

Jose Piar TBONT 

Intermediate 

Female 

Haisabel Avila TVENT 

Clarice Trinidad de Menezes 

TBRAT 

Advanced 

Male 

Rov Vrooland TGTJR) 

Cas Grondhout (AIJA) 

Advanced_ 

Female_ 

Julieta Soledad Rodnguez 
TARGT_ 

Emelie Katz (USA)_ 


Pa mas información riba weganan, por bishita nos website na 
www.arubabeachtennisopen.com 

































































































































































































24 


AWEMainta 


Diaranson, 13 November 2019 


T recca 
Automotive a 
lansa autonan 
marca Renault 
na Aruba 


TRECCA Automotive for di dos aña pasa 
a cuminsa explora cu e marca di autonan 
Renault. A bende e prome modelonan cu 
companianan cu ta huur auto, pa por anali- 
sa con e autonan aki ta custumbra na nos 
clima y careteranan. 

E resultado tabata asina bon, cu e compa- 
nia a dicidi di habri un “dealership” y for di 
dialuna ultimo e autonan ta disponibel riba 
mercado local. 

Propietario Enrique Trimon ta orguyoso cu 
Aruba awor ta conta cu un marca di auto 
Europeo di un compania cu ta existi pa mas 
di 100 aña y cu e autonan ta bay na prijs- 
nan hopi competitivo compara cu tur otro. 

Tur servicio cu no ta encera benta di auto ta 
cerca Garage Cordia Aruba. Pues si mester 
service e autonan of si nan haya nan den 
un accidente cu mester hinca e auto den ga- 
rashi, benta di piesa, tur ta sosode na Ga- 
rage Cordia Aruba. 

SITUA NA TANKI LEENDERT 

Por admira e modelonan di Renault na Tan- 
ki Leendert 170. Un y tur ta keda invita pa 
mira e modelonan. Orarionan ta den siman 
di 8’or di mainta pa 6’or di atardi y diasabra 
ta bay ta habri for di 9’or di mainta pa l’or 
di merdia. 

Oficialmente nan a habri dialuna ultimo 
pa publico, caminda cu por pasa mira tur e 
modelonan den nan showroom. 

Bon dia yen di alegria! 

Luna di november ta 
luna di hopi Scorpion 

Skirbi pa Ruthy"Lady Ruth" Vrieswijk-Bergen 


WAAAAAW! Ta hopi ta e “scorpioennan” cu ta haci aña e 
luna aki di november. E.o. nos tin nos bon amigo Orlando 
Quandt, Gina Burleson-Werleman, Randolph Odor, Eliza- 
beth Croes, Christopher Lake di Scouting Aruba, e Poeta 
Ariana Koolman, guitarista y cantante Lidwina Booi na 
Hulanda, nos ruman homber Ronald “Ro” Bergen y Johan 
Vrieswijk, mi Papidois, mi Dushi semper, mi casa, tata di 
mi dos yiu hombernan y welo di nos nieta y nos 4 nietonan, 
mi amor grandi di mi bida, mi “one and only” y mucho 
nomber dushi mas. 

Ta momento pues pa para keto un rato y reflecciona riba 
con e aña a bay. Bo sa, ora bo ta cumpli sesenta of mas aña 
di edad, bo ta realisa cu bida a tratabo super bon toch! Bo 
a haci hopi cos, bo a y of ta trahando ainda y bo a wak hopi 
cos, pasa den hopi cos, siña hopi cos toch? Y cu edad ta 
solamente un number. Ta bo curazon, bo mente, bo alegria 
den bida ta ken bo ta. Kico bo por y ta haci ainda, y no 
keda sinta keto na cas henter dia. 

Pero, tene bo ocupa, lesa corant, wak television goza di 
un bon partido di futbol of baseball. Bo ta ricibi bishita pa 
combersa. Y e.o. bo ta sali keiro cu e yiunan den auto, wak 
con nos isla ta birando dia pa dia, awor cu mas retonde, 
mas hotel y mas auto. 

Antes ta Papa ta stuur y hiba nos lama y keiro rond , awor 
ta nos ta stuur y hiba Papa cu Mama wak lama y keiro 
rond. Y nos ta haci esaki cu hopi amor y carino. 

Recientemente Lady Ruth a tene un “cousins reunion” den 
veranda Shon Johan na Dakota y nos a pasa super, pero 
super dushi mes! Nos a combersa bay gol y hunga wega- 
nan di domino, scucha musica y canta hunto cu e musica 
dushi den e dushi ambiente ey. Ki feliz y dushi ta pa cel- 
ebra bida cu bo dushi hendenan. Dushi y super great ta 
tambe nos nochinan di Karaokee cu nos tin regularmente 
den nos grupo di tia y subrina. 

Ya, Lady Ruth awor tambe cu edad di sesenta plus no ta 
gusta sali den desorden mas di musica bugudum bugudum 
bugudum. Nos ta gusta bay wak un bon pelicula na The 
Cinemas y awor cu nan extenso menu, cu asina hopi choic- 
es den dushi coi come y coi bebe, hasta nos a wak cu tin un 
machien cu Coca Cola sin sucu, net bon pa hendenan, cu 
tin cu cuida nan sucu. 



Y ora nos kier malcria nos mes un crenchi mas, nos ta bai 
den e sala di VIP, sinta relax dushi asina den e reclyner 
pia gerek goza di e bon pelicula. Nos isla ta chikito den 
tamaño, pero grandi den bunita naturaleza rustico rond di 
nos, y no pa lubida nos bunita beachnan, nos lama blauw 
limpi cu su santo blanco. Regularmente tin actividadnan 
andando, organisa pa instancianan pa recauda fondo y of 
caminatanan p’esnan cu gusta cana y core. 

Pa algun hende cu ta bin di afor, e isla ta mucho chikito 
y nan ta fada y kier bay bek na nan pais grandi, pero pa 
hopi, esaki a bira nan di dos cas. Y otronan cu ta organisa 
nan mesun dushi nochinan di fiesta, domino, comemento 
of happy hour na nan cas mes, tene e gastonan abao tam- 
be. Aruba ta bo, abo ta Aruba! 

Stima y cuida e pida baranca fuerte aki, y ban rustig riba 
e retondenan y of riba Watty Vos Blvd. Tene cuenta cu na 
hopi lugar tin “verkeers plateau awor of “sleeping police” 
den hopi di e barionan, aunke ainda nos di Dadelstraat no 
a haña aunke nos a haci nos peticion atrobe via un email 
na DOW. Sigi duna un man na bo prohimo den necesidad 
y duna un oido n’esnan cu kier confiabo cu nan situacion 
dificil of penoso. Bo lo sembra locual bo cosecha, awendia 
conoci tambe como karma. 

Corda riba Dios, pa Dios corda riba bo. Duna Dios danki 
p’e dia nobo, p’e salud y alegria.Pabien na tur cu ta cumpli 
aña e luna aki di november, y cuminsa prepara e curason- 
nan pa cu Pasco di Nacemento, pa invita e luz divino atrobe 
den bo curazon, y of confirma cu e luz ey nunca a laga bo. 
Hesus t’e luz di mundo. 

Nos por tin tur material, pero si nos no tin Hesus den nos 
bida, nos ta bashi y sin gozo di berdad. 

Fama ta temporal, nos paz interno cu nos por haña di Dios 
ta pa semper. Love you too!! 

Dos ciudadano a ricibi Chapi di Lucha 


KRALENDIJK — Pa conmemorá Lantamento di 
Catibo dia 10 di novémber 1834 bou di guia di Mar- 
tis di Katalina Janga, Gobiérno di Bonaire pa medio 
di Seccion Cultura Arte Literatura (SKAL) for di aña 
2003 a introducl e asina yamá Chapi di Lucha. 

Cu entrega Chapi di Lucha, Gobiérno di Bonaire/ 
SKAL ta duna reconocimento na personanan cu di un 
óf otro forma ta (a) destacá den trabounan pa adelanto 
di comunidad Boneriano riba tereno sindical y esun 
social cultural. 

Diabiérné 8 di novémber ultimo SKAL a duna recono- 
cimento na dos ciudadano. Sr. Felix Thomas, Hefe in- 
terino di SKAL na nómber di Gobiérno di Bonaire a 
haci entrega di Chapi di Lucha na sr. Marcelo Gon- 



zalvo Antony y sr. Ronald Hipolito Janga. 


Marcelo G. Anthony a keda reconocé pa su trabounan 
sindical den ABVO. Ronald Janga a keda reconocé pa 
su trabounan cultural y deportivo den nos comunidad. 


Suéldo mmimo y pagonan adicional ta 
subi entrante 1 di januari 2020 


KRALENDIJK - Entradanan na Hulanda Cari- 
bense ta sigui subi entrante 1 di januari 2020. Min- 
isterio di Asunto Social y di Labor ta subi e suéldo 
minimo na Bonaire cu 6,2%, na Saba cu 5,3% y na Sint 
Eustatius cu 2,7%. E inflacion ta inclui den esaki. E 
montante di e otro pagonan tambe ta subi. 

Mayor y tutornan lo ricibi mas compensacion pa yiu 
atrobe na 2020. Na Bonaire e montante lo bira 83 dóler 
pa cada yiu pa luna. 

Na Saba e montante aki ta 84 dóler y na Sint Eustati- 
us 85 dóler. Entrante 2020 ta introduci tambe un com- 
pensacion pa personanan completa- y permanente- 
mente incapacitá pa traha y pa personanan cu derecho 
riba AOV. Cu esaki nan entrada lo yega en todo caso 
na mes nivel cu Suéldo Mlnimo Legal pa luna. 

Den e acuerdo di gobernacion, Gabinete a indicá cu 
pa Hulanda Caribense, mehoracion di perspectiva 
económico tin prioridad. Pa yega n’esaki, entradanan 
mester subi y gastonan di bida mester baha. 



Ministerio di SZW a introdusi un pakete inicial di me- 
dida na 2019, pa subi Suéldo Mlnimo Legal, compen- 
sacion pa yiu y ónderstand. 

Banda di esaki a baha e prima pa dunadornan di tra- 
bou, pa nan haña mas espacio pa hisa salario di nan 
empleadonan. Cu e medidanan entrante 1 di januari 
2020, e Ministerio a introduci un siguiente pakete. 

Ta publicá e montantenan definitivo den ‘Staatscou- 
rant’. Tambe por mira e montantenan di pago y di 
suéldo mlnimo pa 2020 riba www.riiksdienstcn.com . 

Gerente general di Refineria Isla: 

## Thanx but no thanx pa reuni cu Parlamento 


WILLEMSTAD. Di 

un manera diplomati- 
co pero contondente e 
gerente general di Re- 
fineria Isla Curacao 
N.V. señora Vanessa 
Flores a rechasa e in- 
vitacion di parlamento 
di Corsou pe hiba delib- 
eracion cu nan riba in- 
tencion di PDVSA riba futuro dje refineria na Corsou. 
Indirectamente ela informa Griffier di parlamento mr. 
Cijntje “...Thanx but no thanx....” cu ta nada otro si 
un hende haci bo un invitacion bo ta rechasa esaki dje 
manera cu e director di Refineria Isla a haci. 

Den un carta di fecha di ayera cu referencia 
MD-072/19 y cu copia pa dos departamento 
dje refineria y entrega na man na Griffier di 
parlamento, e señora a reacciona negativa- 
mente riba e invitacion di vise presidente di 
parlamento. 

E invitacion tabata pa awe 13 di november 
9’or di mainta cu punto di agenda “Delibera- 
cion cu Gerente di Refineria Isla Curacao N.V. 
encuanto su cumplimento na su trahadonan.” 

E motibo dicon gerencia dje refineria a rechasa e invi- 
tacion ta pasobra manera ta conoci Isla tin mas di 34 
aña di operacion continuo na Corsou. 

Durante di e 34 añanan Isla a haci esfuerso conciente 
pa ta un bon miembro di e comunidad di Corsou. 
Semper a respeta, observa y aplica tur ley cu ta vi- 


gente na Corsou. Den e cuadro aki tambe Isla semper 
a cumpli cu tur obligacion pa cu tur trahado den ser- 
visio di Isla. 

Pa motibonan fuera di nan alcanse, e aña tras 
di lomba tabata particularmente dificil pa Isla. 
Sinembargo asta bou di e circumstancianan 
aki, Isla ainda ta cumpli cu tur su obliga- 
cionnan pa cu su trahadonan. 

Tur trahado ta ricibi nan salario y benefision- 
an secundario. 

Tambe Isla ta entregando tur impuesto retene 
for di trahadonan y ta pagando tur prima so- 
cial conforme ley. 

Tambe ta bon pa sa cu recientemente Isla a 
ricibi un barco di crudo pa prosesa p’asina 
genera mas entrada pa Isla por keda cumpli 
cu su obligacionnan pa cu trahadonan y tur 
otro stakeholder cu ta haci negoshi cu Isla. 

EXPLOCION NA CRU A PARA TUR COS 

Lamentablemente 4 di november 2019 un fayo na e 
planta di utilidad di Refineria di Corsou, CRU (Cu- 
racao Refinery Utilities) a bolbe obliga Isla pa para e 
proceso pa refina e crudo cu a yega Corsou algun si- 
man pasa. 

Islo to spero cu pronto CRU to bek den 
operocion p'osino Islo por reonudo su 
procesomento di crudo p'osino por 
genero entrodo po por sigui cumpli. 

Cu oferta riba mesa Refineria 
no ta prefera un discucion 



WILLEMSTAD. Den un otro 
parti dje carta cu e director di Re- 
fineria Isla a manda pa parlamento 
di Corsou. señora Vanessa Flores ta 
referi ne carta cu presidente di PD- 
VSA, Manuel Quevedo, a manda pa 
Gobiernu di Corsou. 


Den e carta aki, PDVSA ta ofrese pa 
entrante y di yanuari 2020 Isla sigui 
opera e refineria pa un aña mas y 
garantia e 900 cuponan di trabou 
actual. 

Pa e motibonan ariba menciona, Isla 


no partisipa na un reunion y discu- 
cion publico tocante Isla su cumpli- 
mento pa cu su trahadonan. 

Isla sinembargo gustosamente lo 
ricibi Parlamento di Corsou pa un 
bishita priva, caminda lo por de- 
libera riba futuro di e refineria cu 

Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 

Cado Wever. 


Cu dolor na nos curason, 

nos ta anuncia fayecimento di nos ser keri: 


Regino 

Panfilo 

Tromp 

Mihor conoci como"Reggie" 
*07-09-1937 - +06-11 -2019 

Acto di entiero 
lo wordo anuncia 
despues 



na e momentonan aki, ta prefera pa 

"Señor ta mi wardador, mi'n tin falta di nada 
Den cunucu di yerba berde e ta ponemi sosega. 

E ta hibami na awa trankil, 

Pa mi bolbe haña forsa". 

Salmo: 23 

Cu dolor na nos curason, pero conforme cu boluntad 
di Dios, nos ta anuncia fayecimento di nos ser keri: 



Sra. Clara F. Paula-van der Linde 

Mihor conoci como"Mama lta"of"lta" 

*15-10-1932 -tl 0-11-2019 

Acto di entiero lo wordo anuncia despues 


gerencia y trahadonan di Isla. 


Aufora 




'«y 




Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 

Cado Wever. 


Cu dolor na nos curason, 
nos ta anuncia fayecimento di nos ser keri: 



Juana F. Willems-Lugo Gutierrez 

Mihorconoci como"Juanita" 

*21 -08-1944 -tl 0-11-2019 


Acto di despedida lo wordo anuncia despues 

"The Lord is my Shepard, I shall not want." 

(Psalm 23) 

With Deep Sympathy we announce the passing away of our 
beloved Mother, Sister, Grandmother, Aunt, Cousin & Friend: 



Ruth Agatha Celaire 

(Daughter of the late Clement Celaire & Amy Celaire-Richardson) 
*November 13,1947 - tNovember 6, 2019 

Left to mourn are her: 

Son: Kenrick Quandus & Xuyan Wu 
Granddaughters: 

Kenzie Quandus (her mom llona Zievinger) 

Kaylee Quandus 

Father of her son: Alfred (Freddie) Quandus 
Sisters & Brothers: 

Merle Celaire (Holland) 

Stella Gomes-Celaire & Johnny Gomes & family (U.S.A.) 
tJudith Celaire 

Clement (Albert) Celaire &Tecla Celaire-Eduardo & Family 
Keith Celaire &family 
Kenneth Celaire 

Anthony (Tony) Celaire & Ingrid Celaire-Ras & family 

Glenda Celaire & family 

Jacqueline (Jacky) Celaire 

Leo Celaire 

Annette Celaire 

Alexander Celaire, wife Carol & family (U.S.A.) 

Step Children: Omar Quandus (Holland), Angelo Quandus, Ute 
Quandus 

Aunt: Joyce & Marcel Badouille 

Close Nepwhews & Nieces: John, Joshua & Jennifer Gomes, 
Stacey & Shary Celaire, Aljeron, Kieran, Aaron, Leevon, Judienne 
Celaire, Stephanie Jones, Christel & Garrick Celaire 
Close cousins: Wyomie Defoe-Richardson, Cynthia Alexander, 
Selwin & Glenda Alexander, Brenda Alexander, Marva & Kenneth 
Hart, Edson Richardson (U.S.A.), Clement Reitz (U.S.A.) 
Godchildren: Dina Alexander & Stacey Celaire 
Close Friends: Jeta Alexander, Ida Croes, Lenny Geervliet, Soraya 
Rojer, Julie Alberga-La Nooy, Netty La Nooy, Akil Arrindell, 

Norma LeGrant, Cheryl Richardson (Holland), Mildred Clemencia, 
MargarithTromp-Meade, Irma Eustace, Celeste Berkel, Diana 
Celaire, Kenny & Merlin Chandler, Franklin & Roy Sital, Altagracia 
Zievinger 

Her helper at home: Marie Rene 

Dr. Suyan Sneek, Dr. Chris Franca, Edmond Harms Foundation, 
Fundacion FAVI, Aruba Secretary Association, Ex-employees of 
La Cabana Beach & Racquet Club and Holiday Inn Resort 
There will be a box available for donation towards FAVI 

Families in Aruba, U.S.A., Dominica, Anguilla, St. Maarten, 

Canada, Holland, England 

Families: Celaire, Quandus, Wu, Gomes, Richardson, Eduardo, 

Ras, Geervliet, Alexander, Arrindell, Reitz, Thorpe, Dopwell, 

James, Badouille, Benoit, Connor, Rey, Williams, Grell 

Friends & Neighbours of Hooiberg Kavel 

The Funeral service will be held at the Aurora Funeral home on 

Wednesday November 13, 2019, time: 9AM -11AM 

The body will be laid at the Protestant Cemetary in Oranjestad. 

Viewing of the deceased will be held at the Aurora Funeral home 

on Tuesday November 12, 2019, t 

ime: 7PM -9PM 

We apologize if we have forgotten to mention any family 
member or close friends in our sorrow. 

We regret that we will not be able to receive any condolences 
afterthefuneral. 

"Señor ta mi wardador, mi'n tin falta di nada 
Den cunucu di yerba berde e ta ponemi sosega. 

E ta hibami na awa trankil, 

Pa mi bolbe haña forsa". 

Salmo: 23 

Cu inmenso tristesa na nos curason, pero agradecido 
na Dios pa tur locual cu e a nifica pa nos, nos ta 
participa fayecimento di: 



Delfina Dirks-Dabian 

Mihorconoci como"lrma" 

Vda. Di Enrique"Jerry"Dirks 
*24-12-1926 -108-11 -2019 
Na nomber di su: 

Yiunan: tRoy y esposa Aurora Dirks-Herrera 
Enry y esposa Luzmary Dirks-Garcia 
Lando y esposa Fanny Dirks-Franken 
tStanley Dirks 

Nietonan: Ezzard y Jeanine 

André y Delilah 

Howard Leslie 

Emanuel y Glendy 

Enthony 

Anthony (Hulanda) 

Nieta: lliana y Franklin Amaya 

Bisanieto: Ezzekiél Girks, 

Dillen Dirks, Kayden Amaya, Leah Dirks 

Ex-suegra: Linda Croes 

Rumannan: Vda. Dinichi Kellyyyiu 

Kesy y Maria Zievinger 

tLucy Coll y yiunan 

tJolanda y LucioTromp y yiu 

Vda. Elsa Dabian y famia (Hulanda) 

Evi y Chichi Dabian y yiunan 

Violeta y Poy Wester y yiunan 

Haime y Yvonne Dabian y yiunan 

Bisiñanan: Nilo y maxima, Alfred y Mariela y yiu, 

George y Glenda y yiu, Maritsa 

Demas famia: Dirks, Dabian, Herrera, Garcia, Franken, 

Koolman, Ras, Amaya, Weller, Croes, Kelly, Zievinger, 

Coll,Tromp, Maduro, Geerman, Wester, Lee, Everon. 

Acto di entiero lo tuma lugar diabierna 15 di Novem- 

ber 2019 di 2'or pa 4'or di atardi 

na Misa inmaculada Concepcion na Sta Cruz, despues 

saliendo pa Santana catolico Pastoor de Vries. For di 

2'or di atardi nos difunto stima lo ta reposa den misa. 

Adres pa condolencia: Aurora Funeral Home, diahuebs 

14 di November di 7'or pa 9'or di anochi. 

Un dannki special na personeel di SABA San Nicolaas. 
Nos ta pidi nos disculpa si den nos tristesa nos por a 
lubida un of otro famia. 

Alavezta invita pa 3 misa na misa Inmaculada 
Concepcion diasabra 16 di november, dialuna 18 di 
november y diamars 20 di november pa 7'or di anochi. 
Despues di ultimo misa lo tin un rosario na cas; 
Macuarima # 122-B 


Awora 

"Señorta mi wardador, 
mi n'tin falta di nada; 

Den cunucu di yerba berde, 

E ta ponemi sosega. 

E ta hibami na awa tranquil, 
pa mi bolbe hanja forsa. 

Salmo 23:1,2,3. 

Cu inmenso tristesa pero conforme cu boluntad di 
Dios nos ta participa fayecimento di: 



Mathias Modesto Croes 

Mihor conoci como"Maiky" 

*24-02-1948 -108 -11 -2019 
Na nomber di: 

Su Rumannan: Augustina"Tila"Croes 

Ninita y RufoThiel 
Jos Croes-Janse 
Vera Croes-Loopstok 
Rosita Croes-Madari 
Dity Croes-de Jongh y MirtoTrimon 

Sobrino y sobrinanan; 

Suzy Thiel y yiunan Yzra & Derick 

Walter (Ito) y Arlene Thiel y yiunan Etienne & Elrick 

GinaThiel 

Junny y Charlotte Thiel y yiunan Zane & Dave 
Errien y Marisol Croes y yiunan Narién & Lyon & Celine 
Bonny Croes 

Monique y Luis Cervantes y yuinan Amy & Noa & 
Isavella 

Edric y Jetty Croes y yuinan Theo & Pieter 

Glenn y Ana Croes y Gian & Aliyah 

Giovanni y Jennifer Croes y yiu Aiden 

Ramsis Croes y Julia Borgdorf 

Nadine y Israel Posner y yiunan Felipe & Liam 

Pieter y Stephanie Nesty y yiunan Lauren & Carmen 

Tur su primo y primanan 
Famia Petronia 
Bisiñanan y conocirnan 

Bon Amigonan di cas: Robby Croes, Alberto y lca 
Croes, Benita y Des Croes, Lucas Croes y Fabio 
Eduardo. 

Famianan Croes, de Mey, Lacle, Boekhoudt,Thiel, 
Janse, Loopstok, Madari, de Jongh, 

Ta invita pa asisti na acto di Entiero cu lo tuma lugar 
diaranson dia 13 di November 2019 desde 9'or di 
mainta pa 11 'or di mainta na Royal Funeral Home y 
despues saliendo pa santana Catolico di Paradera. 

Nos discupla si en caso nos por a lubida un of mas 
persona den nos tristesa. 

Despues di entiero lo no ricibi bishita di condolencia 
na cas. 

Enbez di manda flor of krans lo tin un box diponibel 
pa un donashon na st. Michael Paviljoen. 

"U. 


Mainta 


E unico corant GRATIS 


Abona awo 

Manda un e-mail na: 
Noticia@awemainta.com 
y sKirbi e palabranan: “Ami Kier Abona 



LiKe nos riba facebooK 

Keda “up to date” lj liKe nos riba facebooK 
www.facebooK.com/awemainta 




Subi riba nos website 


www.awemainta.com 


AWEMainta completamente 

DIGITAL 























